ru ky hu ru ru cs myv ky ky ru ky ky ky ky ky ky ky ky ky ky ky ky ky ky ky ky ky ru ky ky ky ky ky myv ru ky ky ky ky ky ru ru
"Аалам", 22.04.08 - 14-бет: Эрежесиз эр уруш…•
19- апрель түнү Бишкектеги Кожомкул атындагы спорт ордосунда панкратион федерациясынын мүчөсү Камчыбек Осмоновдун жаркын элесине арналган эрежесиз эр кармаш боюнча эларалык мелдештин таймаштары жыйынтыкталды. Бул панкратион мөрөй талашында Кыргызстан, Казакстан, жана Өзбекстандын балбандары эки күн күч сынашты.
АЛМАЗ АКУН - АЗИЯНЫН АБСОЛЮТТУК ЧЕМПИОНУ
80 кг салмакка чейинки Азиянын абсолюттук чемпиондугу үчүн эл аралык мелдештердин жеңүүчүсү, Азиянын эки жолку чемпиону, атбашылык Алмаз Акун рингде Азия чемпионатынын жеңүүчүсү алматылык Динмухамед Азимов менен күч сынашты. Экинчи раундда Алмаз Динмухамеддин колун толгоп жеңилүүгө аргасыз кылды.
Кыргызстан, Өзбекстан жана Казакстандын жетимиш балбаны мыктыларды иргеп алуу, чеберчиликтерин жогорулатуу таймаштарында күч сынашты. Мында 70 кг салмакка чейин алматылык жигиттер Бейбит Назаров, Кайсар Мусаев жана Бекдар Аманбаев, оштук Жаныбек Амирзаев, Акыл Кемелов, бишкектик Талгат Сейталиев жана башкалар атаандаштарын утуп, мыктылардын сабына кошулду. Бул салмактын финалында бишкектик Акыл Кемелов менен атбашылык Мирлан Октябров күч сынашып, арбын упай топтоо менен Мирлан баш байгенин ээси болду. Күйөрмандар калыстардын чечимине нааразы болуп, эки ортодо чыр чыгып кете жаздады. Ортого чыккан кызуу кандуу күйөрмандарды атайын отряддын жоокерлери араң токтотту.
Баш байгенин ээси болгон Алмаз Акун панкратион менен он бир жылдан бери машыгып, жыйырма бир жолу утканын, бул жолку атаандашы да күчтүү жигит экенин, Кыргызстандын намысын эларалык аренада дагы коргоорун билдирди.
Оор салмакта эларалык турнирде Азиянын эки жолку чемпиону, кызыл-кыялык Замир Сыргабаев менен оштук Рафшан Ашимов беттешмек болгон. Бирок Рафшан баш байгеге талапкерликтен баш тартып, натыйжада Замир Сыргабаевге чемпиондук кур тагылды.
74 жаштагы аламүдүндүк спорт күйөрманы Адыл Коңурбаев: "Үч өлкөнүн мушкерлеринен казактардын даярдыгы дурус экен.
Ошондой эле оштук жигиттердин чеберчилиги жогорулап баратканы да байкалды. Бирок күйөрмандар кызуу кандуулукка алдырып, оюндун эрежесин бузууга аракет кылганы жарабайт", - дейт.
Кыргызстандын панкратион федерациясынын президенти Эдил Молдалиевдин пикирде мелдеш курч мүнөздө өттү. Кыргызстандын намысын коргой турган жигиттер эларалык мелдештерге барышат.
Ошондой эле эрежесиз кармаштын жапон версиясы боюнча Азия чемпиондугу үчүн дүйнөнүн эки жолку чемпиону, алматылык Ардак Назаров менен өзбекстандык Бегали Азизов беттешип, Ардак баш байгени утуп алды.
Бул панкратион мелдеши байыркы гректер доорунда пайда болуп, мушташ жана күрөш ыкмалары айкалышып колдонулуп келген. Биздин эрага чейинки 648-жылкы Байыркы гректердин 33-олимпиадалык оюндарынын курамына кирген.
Кыргызстанда панкратион федерациясы 1996- жылы түзүлүп, ошондон бери жыйырмага жакын эларалык таймашуулар өткөрүлүп, чет мамлекеттердеги мелдештерге да кыргызстандыктар катышып жүрүшөт.
Бүгүн Түштүк Корея өлкөсүнө дзю-до күрөшү боюнча тандалган балбандар Азия чемпионатына аттанып кетишти. 26-27-апрелде Чеджу шаарында дзю-до боюнча Азиянын чемпионаты болмокчу. Бул чемпионаттын негизги өзгөчөлүгү -- алтын байгелүү болуп, Азия чемпиондору аталгандарга Бээжин олимпиадасына жолдомолор ыйгарылат. Кыргызстандын намысын талашуу үчүн 60 кг салмакта Бактияр Бокоев, Алишер Мантабаев (66 кг), Чыңгыз Мамедов (81 кг), Данил Бабаев (90 кг) жана оор салмакта Талант Жанагулов баштаган жигиттер Кореяга аттанды.
Ал эми кыз-келиндердин таймашуусуна Елена Исакова (57 кг), Елена Проскуракова (70 кг) жана Динара Кахарова катышмакчы.
Айрыкча Данил Бабаев, Елена Проскуракова жана Елена Исакованын Бээжин олимпиадасына жолдомо алууга мүмкүнчүлүктөрү арбын, себеби алар Алматыда өткөн эларалык турнирде бир аз упай топтоого жетишкен.
Бул жолу дзю-дочулардын даярдыгы начар экени аныкталууда. Себеби, Барселона, Атланта, Сидней, Афина олимпиадаларына дзю-дочулар катышып, Сиднейде Айдың Смагулов коло байге утканын эске алсак, учурда бир да жолдомо алыша элек.
Ваккер - Азия чемпиону
Евгений Ваккер деген жигитке орден бериш керек. Себеби, велоспорт боюнча ал жеткен ийгиликке бир да спортчу жете элек. Азия оюндарында эле төрт жолу катары менен байгелүү орунга ээ болгон, 12 жылдан бери чеберчилиги жогору экенин далилдеп келет. Кыргызстанда эгемендүүлүк менен өлүп бараткан велоспортту сактап калуу үчүн Евгений Германияга барып, профессионалдык спорт клубунда машыгып, өлкө намысын сактап калууда.
Эми минтип Япониянын Нара шаарында өткөн Азия чемпионатында 32 км аралык веложарышта марага биринчи келип, Азия чемпиондугун экинчи ирет жеңип алды. 18 өлкөнүн велоспортчусунун жарышында казакстандык Алексей Колесов күмүш байгелүү болуп, Евгенийден утулду. Коло медалдын ээси япониялык Аширо Мисун болду.
Жогорку Лигада алгачкы беттешүүлөр
19-апрелде футбол боюнча өлкөнүн быйылкы чемпионатынын оюндарына старт берилди. Биринчи беттешүүдө Канттын "Абдыш ата" командасы Бишкектин "Дордой-Плаза" жаңы командасын 4:0 менен утуп, канттыктар алгачкы 3 упайга ээ болушту. Ал эми Ошто айтылуу "Алайы" Кочкоратанын "Нефтичи" командасын 2:0 эсебинде жеңип алды.
Жекшембиде Бишкектин "Шер" командасы менен Канттын "Кант-77" командаларынын таймашында "Шердин" жигиттерине ийгилик жылмайды. Мында "Шердин" чабуулчусу, "Дордойдун" мурдагы лидерлеринин бири Андрей Краснов эки топту таамай тээп киргизип, "бөрү карыса да бир койлук алы бар" экенин айгинеледи.
Бээжинде өтө турган олимпиада оюндарына кыргызстандык спортчулар учурда 11 жолдомо жеңип алган болсо, алардын экөө жеңил атлетчилер. Экөөнүн бири Азия оюндарынын тарыхында кыргызстандык спорт күйөрмандарын сүйүнтүп 2002-жылы Түштүк Кореянын Пусан шаарында 14-Азия оюндарынын чемпиону аталып, алгачкы алтын медалды уткан Татьяна Ефименко болгон. Ал көп жылдан бери эл аралык аренада Кыргызстандын намысын коргоп, мөрөй алып жүрөт. Былтыр да Азия чемпиондугун төртүнчү ирет утуп, алтын медаль тагынган. Ошондой эле Татьянага Бээжин олимпиадасына жолдомо да ыйгарылган.
Бийиктикке секирүүчү Таня 1981-жылы 2-январда Бишкек шаарында төрөлгөн. Ал жеңил атлетикага чейин да спорттун башка түрлөрү, мисалы гимнастика, волейбол ж.б. менен алектенген. Жыйынтыгында жеңил атлетикага келип токтолду. Таня эки бир туугандын улуусу. Эжесинин жолун жолдоп иниси Александр да женил атлетика менен машыгып, бийиктикке секирүү боюнча жаштар арасында өлкө чемпиону болгон. Алар ата- энеси менен бирге Бишкек шаарында жашайт. 27 жаштагыТаня болсо Жусуп Баласагын атындагы Кыргыз улуттук университетинде психология адистиги боюнча билим алууда. Баралына келип, балтыр эти толуп, чеберчилиги артып турган убагы. Он бир жылдан бери Кыргызстандын намысын коргоп, тандалма команданын катарында жүрөт. Аны жеңил атлетикага алып келген алгачкы устаты - Алимжан Юлдашев. Учурдагы машыктыруучусу - СССРдин спортуна эмгек сиңирген чебери, бийиктикке секирүү боюнча дүйнөнүн экс- рекордчусу Игорь Паклин. Татьянанын эң биринчи сыйлыгы - 1998-жылы өткөн жаштар арасындагы дүйнө биринчилигинде күмүш байге болгон.
Ал эки жолу жаштар арасында Азия чемпиону болгон. Ушул эле Азия чемпионатында төрт жолу чоңдор арасында жеңип, алтын тагынган. Мындан сырткары Азия биринчилигинде күмүш, коло медалдарды бир нече ирет утуп алган. Анын жеке рекорду --1 метр 97 сантиметр бийиктик.
Татьяна Ефименко жакында эле Катардын Доха шаарында жабык имаратта өткөн Азия чемпионатында баш байгени утуп, Азиянын дагы бир алтын медалын тагынган.
- Мындан мурда эки жолу Сидней жана Афина олимпиада оюндарына катыштым. Ошентсе да спорт агенттиги мага секирүүчү чуңкур алып бере элек. Алып беребиз деп көп жылдан бери эле убада берип келе жатышат. Бирок азырынча көрө элекмин. Учурда буга чейин алган жараатымдын айынан толук кандуу машыга албай жатам. Дарылоо үчүн дарыгерлер диагноз коё албай жатышат. Бул бизде спорттук дарыгерлердин жоктугуна байланыштуу болуп жатат. Бээжинде мыкты ийгиликке жетүү үчүн Европа өлкөлөрүнө барып машыгуу керек - деп айтты Татьяна Ефименко.
Бетти даярдаган Кабыл Макешов